KIRJALLINEN KYSYMYS E-3635/00 esittäjä(t): Erik Meijer (GUE/NGL) komissiolle. Tieto- ja kommunikaatiotekniikan alan yritysten keskittyminen sähkövajauksesta kärsiviin suurkaupunkeihin.



Virallinen lehti nro 174 E , 19/06/2001 s. 0097 - 0098



KIRJALLINEN KYSYMYS E-3635/00 esittäjä(t): Erik Meijer (GUE/NGL) komissiolle (22. marraskuuta 2000) Aihe: Tieto- ja kommunikaatiotekniikan alan yritysten keskittyminen sähkövajauksesta kärsiviin suurkaupunkeihin 1. Voiko komissio vahvistaa, että tieto- ja kommunikaatiotekniikan alan yritykset suosivat sijoittautumispaikkana Amsterdamia, Frankfurt am Mainia, Lontoota ja Pariisia muun muassa siksi, että niissä on saatavilla liittymät paksuihin lasikuitukaapeleihin? 2. Voiko komissio lisäksi vahvistaa, että nämä yritykset tarvitsevat tuhansien Internet-sivujen ylläpitämiseen, miljoonien sähköpostien ohjaamiseen ja matkapuhelinten yhdistämiseen Internetin kanssa niin sanottuja datahotelleja ja telekommunikaatiokeskuksia (telecom-switches) urheiluhallin kokoisia tietokonein varustettuja tiloja jotka kuluttavat tiedonkäsittelyyn ja jäähdyttämiseen yhtä paljon sähköä kuin 22 000 asukkaan suuruinen kaupunginosa? 3. Onko komissio tietoinen, että uudet yritykset, jotka hakevat edellä mainituissa kaupungeissa riittävän suurta sähköverkkoliittymää, joutuvat olemaan odotuslistalla jopa kolme vuotta? 4. Mitä komissio voi tehdä, jotta tämä uusi talouden ala voi levitä sijoittautumispaikkoihin, joissa on suuri puute korkeatasoisista ja uudenaikaisista työpaikoista niin, että samalla voidaan varmistaa riittävä sähkönjakelu? Lähde: 3. marraskuuta 2000 ilmestynyt alankomaalainen päivälehti De Volkskrant. Loyola de Palacion komission puolesta antama vastaus (20. joulukuuta 2000) 1. Tieto- ja viestintäteknologiayritysten sijoittautumispäätöksiin vaikuttavat monet tekijät. Näistä tekijöistä voidaan mainita kaikille yrityksille tärkeät seikat, kuten verotus, fyysinen infrastruktuuri tai yrityksen perustajien kotipaikka. Tieto- ja viestintäteknologiayrityksille tärkeitä sijoittautumispäätöksiin vaikuttavia tekijöitä ovat lisäksi koulutetun työvoiman saatavuus, teknisten korkeakoulujen läheisyys sekä verkkoyhteydet, erityisesti niiden nopeus ja hinta. Näiden tekijöiden yhteisvaikutuksen vuoksi monet mainitun alan yritykset asettuvat Euroopan suurimpiin kaupunkeihin. Mikään ei kuitenkaan anna komissiolle aihetta olettaa, että alan yritykset aivan erityisesti arvostaisivat parlamentin jäsenen mainitsemia neljää kaupunkia. 2. Televiestintälaitteiden energiankulutus muuttuu jatkuvasti: teknologian kehityksen ansiosta samaan suoritukseen vaadittavan energian määrä pienenee koko ajan. Sama koskee myös laitteiden tilantarvetta. On valitettavasti mahdotonta laskea energiankulutus ja tilantarve toiminnoille, joita ei ole tarkoin määritelty. 3. Sähköverkkoon liittymisen ehdot ja jakeluyhtiöille asetetut velvoitteet määritellään jäsenvaltioissa, ja kansallisten toimivaltaisten viranomaisten tehtävänä on toissijaisuusperiaatteen mukaisesti ja komissiolle asiasta tiedottamatta varmistaa niiden seuranta. 4. Sähkön sisämarkkinoita koskevista yhteisistä säännöistä annetun direktiivin 96/92/EY(1) 11 artiklassa säädetään, että jakeluverkon operaattorin on ylläpidettävä turvallista, luotettavaa ja tehokasta sähkönjakeluverkkoa alueellaan ympäristö asianmukaisesti huomioon ottaen. Verkko-operaattori ei saa harjoittaa minkäänlaista syrjintää verkon käyttäjien tai käyttäjäryhmien välillä. Jäsenvaltiot ovat saattaneet direktiivin osaksi kansallista lainsäädäntöään, ja niiden on valvottava sen noudattamista. (1) EYVL L 27, 30.1.1997.